‘ಕನ್ಯೆ ಹುಡುಕಿ ಮದುವೆ ಮಾಡಿ’ – ಗ್ರಾಮ ಪಂಚಾಯತಿಗೆ 50ರ ವ್ಯಕ್ತಿಯಿಂದ ಮನವಿ

ಹಾವೇರಿ: ಮದುವೆ ಆಗಲು ಒಂದು ವರ್ಷ, ಎರಡು ವರ್ಷ ಹಾಗೂ ಐದು ವರ್ಷ ಕನ್ಯೆ ಹುಡುಕುತ್ತಾರೆ. ಅದರೂ ಕೆಲವರಿಗೆ ಕನ್ಯೆ ಸಿಗುವುದಿಲ್ಲ. ಆದರೆ ಕನ್ಯೆ ಹುಡುಕಿ ಮದುವೆ ಮಾಡಿ ಎಂದು ಗ್ರಾಮ ಪಂಚಾಯತಿಗೆ ವ್ಯಕ್ತಿ ಮನವಿ ಮಾಡಿಕೊಂಡ ಘಟನೆ ಹಾವೇರಿ ಜಿಲ್ಲೆ ಹಾನಗಲ್ ತಾಲೂಕು ನರೇಗಲ್ ಗ್ರಾಮದಲ್ಲಿ ನಡೆದಿದೆ.

ಐವತ್ತು ವರ್ಷದ ದ್ಯಾಮಣ್ಣ ಕಮ್ಮಾರ ಗ್ರಾಮ ಪಂಚಾಯತಿಗೆ ಮನವಿ ಕೊಟ್ಟ ವ್ಯಕ್ತಿ. ಎಷ್ಟು ಹುಡುಕಿದರೂ ಕನ್ಯೆ ಸಿಗುತ್ತಿಲ್ಲ. ಅಡುಗೆ ಮಾಡಲು ಯಾರು ಇಲ್ಲ. ಮದುವೆ ಆಗೋ ಆಸೆಯಾಗಿದೆ, ಕನ್ಯೆ ಹುಡುಕಿ ಮದುವೆ ಮಾಡಬೇಕು ಎಂದು ದ್ಯಾಮಣ್ಣ ಮನವಿ ಮಾಡಿಕೊಂಡಿದ್ದಾರೆ.

ಅಲ್ಲದೆ ಒಂದು ಪತ್ರವನ್ನ ಬರೆದು ಗ್ರಾಮ ಪಂಚಾಯತಿ ಅಧ್ಯಕ್ಷ ಮತ್ತು ಪಿಡಿಓಗೆ ಮನವಿ ಪತ್ರ ಸಲ್ಲಿಸಿದ್ದಾರೆ. ಗ್ರಾಮ ಪಂಚಾಯತಿಯ ಕಾರ್ಯದರ್ಶಿ ಸೋಮಣ್ಣ ಬಾರ್ಕಿ ಮನವಿಯನ್ನು ಸ್ವೀಕರಿಸಿದ್ದಾರೆ. ವ್ಯಕ್ತಿಯ ಮನವಿ ಕಂಡು ಪಂಚಾಯತಿ ಸಿಬ್ಬಂದಿ ಹಾಗೂ ಗ್ರಾಮಸ್ಥರು ಆಶ್ಚರ್ಯಗೊಂಡಿದ್ದಾರೆ.